Wiki+i+skolen

=Innledning=

toc I denne wikien har vi laget 2 undervisningsopplegg med tanke på at elevene skal kunne delta i utviklingen av læringsressurser og læringsmiljø. Vi vil nå se litt på hva det er som gjør at bruk av wiki egner seg godt til dette formålet. Vi vil se på muligheter og utfordringer ved bruk av wiki. Vi har valgt å se på bruk av wiki opp mot lærerplanen og ulike læringsteorier, i tilegg til å se på om wiki kan brukes til pedagogisk dokumentasjon. =Hva er en wiki?= En wiki er et nettbasert samarbeidsverktøy som kan gjøre samarbeid på Internett enkelt og tilgjengelig for brukere uten kunnskaper om kodespråket html. En wiki er et kollektivt verktøy der enkeltindivider verken har eierskap eller kontroll over innholdet som helhet. I utganspunktet kan alle brukere både produsere innhold og revidere og slette det andre har skrevet. Det særegne med en wiki i forhold til andre nettsider er at brukerne har tilgang til å redigere siden direkte i nettleseren. En wiki egner seg nok best når flere skal samarbeide om å utvikle en felles tekst (Bjarnø, Giæver, Johannesen & Øgrim, 2008). Selve wiki-begrepet ble først brukt av Cunnigham som sto bak wiki-teknologien som ble lansert i 1995 (Richardson, 2006). Ordet er hentet fra Hawaii, og betyr kjapp i følge Wikipedia, som nok er den mest kjente wiki av alle. Wikipedia er i dag kanksje den aller mest brukte informasjonskilden i norske skoler, og holdes oppdatert gjennom flere tusen brukere som oppdaterer og korrigerer innlegg.

I denne videoen på [|Youtube]av commoncraft kan du se en enkel forklaring på wiki.

media type="youtube" key="-dnL00TdmLY" width="336" height="187" =Hva sier læreplanen?=

[|Kunnskapsløftet KL06]vektlegger [|fem grunnleggende ferdigheter:] (Utdanningsdirektoratet, 2006) Læreplanen forutsetter at elevene skal bruke og få kompetanse i ulike digitale skrive- og produksjonsverktøy. Når elevene skal jobbe med wiki trenger de [|grunnleggende digitale ferdigheter]. Å kunne lese, å kunne bruke digitale verktøy og å kunne uttrykke seg skriftlig er grunnleggende ferdigheter som elevene vil måtte ta i bruk ved å arbeide med en wiki. Å kunne uttrykke seg skriftlig vil være sentralt. Dette fordi det som publiseres i utgangspunktet skal leses av andre. Det vil derfor være viktig å tenke gjennom hvordan en uttrykker seg i forhold til at en ikke vet hvem mottakeren vil være og ikke minst at en uttrykker seg korrekt i forhold til skrivingen. En wiki stimulerer til bruk av språket, kanskje aller mest i forhold til lesing og skriving.
 * Å kunne uttrykke seg muntlig
 * Å kunne uttrykke seg skriftlig
 * Å kunne lese
 * Å kunne regne
 * Å kunne bruke digitale verktøy

=Læringsteorier=

Konstruktivistisk læringsteori har i den senere tid fått stor oppmerksomhet, og har preget de siste læreplanene, også KL06. Konstruktivistisk læringsteori er bygd opp på kunnskap og hva det vil si å tilegne seg kunnskap. Mennesket konstruerer sin egen kunnskap gjennom aktivitet og individuelle prosesser. Dette resulterer i læring. Læreren fungerer som støtte for elevene, og tilpasser undervisningen etter elevenes utiklings – og mestringsnivå. Det er de handlingene og erfaringene eleven gjør som danner grunnlaget for læring. Handlinger og erfaringer fører til refleksjoner som videre fører til læring (Imsen, 2005). Jean Piaget er en av de fremste målbærerne av den konstruktivistiske læringsteorien, (Imsen 2005). Hans teori omtales ofte som kognitiv konstruktivisme, fordi han mente man måtte legge stor vekt på hva som skjer med elevens mentale struktur under læring. Han så på små barn som filosofer og vitenskapsmenn, og mente at man ved å fokusere på lek og annen interaksjon mellom eleven og omverden skulle det føre til læring. For å lære noe, mente Piaget at man må finne ut av ting selv, det holder ikke å bare høre på læreren. Kunnskapen konstrueres, og er en individuell prosess som skjer i den enkelte, (Imsen 2005). Får å kunne behandle den nye kunnskapen, må elevene få sjansen til å behandle de nye inntrykkene og justere den tidligere kunnskapen, assimilasjon og akkomodasjon (Lillemyr, 2004). I forbindelse med bruk av wiki i skolen, kan en helt klart knytte dette opp mot kognitiv konstruktivisme. Elevene konstruerer selv det som lages, ved å bruke kunnskaper til allerede har. Underveis vil de sannsynligvis møte på utfordringer som krever at de må justere den tidligere kunnskapen de sitter på. Lev Vygotsky hadde en annen innfallsvinkel til konstruktivismen, nemlig sosial konstruktivisme (Imsen, 2005). Han mente at læringen skjer i et sosialt samspill, en interaksjon mellom individer. Samtaler, diskusjoner og sosiale felleskap er nødvendig for læring. Ved å utvikle språket, utvikler vi nye begreper og tar inn ny kunnskap. Vygotsky var opptatt av den proksimale utviklingssone (Lillemyr, 2004). Dvs. de utfordringer en elev ikke er i stand til å løse alene, men som eleven kan løse med litt hjelp. Etter hvert som eleven greier å løse utfordringer med hjelp, blir eleven i stand til å løse dem uten hjelp, og den proksimale utviklingssonen vil flytte seg. Det er en balansegang mellom hva barnet lærer selv og hva det lærer ved assistanse. Man kan i følge den sosiale konstruktivismen si at den individuelle utvikling er et resultat av sosialt samspill. I forhold til bruk av wiki ser vi at sosial konstruktivisme trekker inn samspillet med omgivelsene. Elevene lærer av hverandre i et sosialt samspill. =Muligheter ved bruk av wiki=

Wiki er ikke en pedagogisk programvare, men den kan brukes pedagogisk til å produsere fagtekst, til å bruke kreativiteten i fremstilling av fag, til samarbeid og til opplæring av godt nett-vett og kildebruk. En av de mest åpenbare fordelene ved å bruke en wiki er muligheten til å tilby en rask måte å samarbeide om en tekst og samtidig skape et innholdsrikt nettsted. I utgangspunktet kan hvem som helst redigere og forbedre andre sine bidrag i en wiki. På den måte kan hvem som helst bygge videre på andres kunnskap og kompetanse. Wiki i undervisningen kan både være et effektivt pedagogisk verktøy, og en gi en god mulighet for variasjon i arbeidsmetodikk for elevene.Det er lett å bygge en oversiktlig og logisk nettstruktur, som det er lett å navigere i. Her kan elevene gi hverandre tilbakemeldinger og lære av hverandre. Samtidig gir det en allsidig IKT-kompetanse. Elevene lærer å produsere og presentere ulike tekster, alt fra faktatekster, egne fiktive tekster og ulike måter å presentere forskjellige temaer på. Arbeid med wiki kan gi økt motivasjon til å jobbe med skolearbeid, da det de gjør blir sett av flere. Derfor blir det viktigere for elevene å skrive riktig både når det gjelder rettskriving, innhold og at presentasjonen blir bra. Pedagogisk bruk av wiki krever utvikling av nye praksisformer som tar utgangspunkt i de mulighetene som finnes og tilrettelegger for pedagogisk anvendelse i ulike fag. I følge KL06 er bruk av digitale verktøy en av basisferdighetene og skal dermed integreres i alle fag. For mange lærere er dette en utfordring. For å gi elevene ansvar i en wiki kreves det ofte at læreren gir fra seg en viss grad av kontroll. Lærerens rolle endres fra formidlerrolle til en tilretteleggerrolle. Lærerens oppgave blir å legge rammene gjennom å formulere oppgaver og/eller aktiviteter som engasjerer elevene, og deretter la elevene selv ta eierskap over den videre utviklingsprosessen. Bruk av wiki gi elevene mulighet for samarbeidslæring som er uavhengig av tid og sted. De kan med andre ord delta i arbeidet selv om de ikke er fysisk samlet i et klasserom samtidig. En annen mulighet er at vi som lærere kan bruke wikiens historikk. Gjennom historikken til en wikiside har vi tilgang til alle tidligere versjoner av sidene, og dette gir oss og elevene unike muligheter til å vurdere og analysere prosessen bak produktet. Dette kan en bruke til å stille spørsmål og oppmuntre elevene til refleksjon rundt valgene og endringene de gjorde underveis i arbeidet.

=Utfordringer ved bruk av wiki=

En av utfordringene vi kan oppleve når vi tar i bruk wiki med elevene er at de i starten mangler kompetanse til å ta i bruk verktøyet på en effektiv måte. Dette kan føre til frustrsjoner både for lærere og elever. Man kan oppleve at tekst og bilder blir borte, og at elever overskriver hverandres tekster. I tillegg kan elever noen ganger kan være motvillige til å bidra i wikien. Kanskje fordi de mangler tillit til egen kompetanse og ikke ønsker å avsløre sine styrker og svakheter for andre. Andre igjen kan være motvillige fordi de bekymrer seg for at de ikke skal få anerkjennelse for sitt bidrag og for at andre kan slette eller endre det de har skrevet uten deres samtykke. En annen utfordring knyttet til publisering på nett i wiki, er etiske spørsmål knyttet til kilder og opphavsrett. Det er viktig at elevene har gode kunnskaper om nettvett, kildehenvisninger og opphavsrett, både i forhold til tekst og bilde. Vi kan oppleve elever som er ukritiske i bruk informasjon og material de finner på nett. Med tanke på hvor raskt mengden av informasjon som publiseres på nett vokser, vil[| informasjonskompetanse]bli stadig viktigere. Informasjonskompetanse defineres i følge Store Norske Leksikon som en samling av ferdigheter som gjør en person i stand til å identifisere når informasjon er nødvendig, og som setter vedkommende i stand til å lokalisere, vurdere og effektivt anvende denne informasjonen (Store Norske Leksikon, 2011).

=Pedagogisk dokumentasjon=

Pedagogisk dokumentasjon kan være et litt vanskelig begrep som vi her skal prøve å forklare. Bokmålsordboka forklarer dokumentasjon med å «bevisføre» eller «å samle og legge til rette informasjonsmateriell» (2010), samtidig som pedagogikk er læren om undervisning og læring. Pedagogisk dokumentasjon kan da være at informasjonen som blir samlet er langt til rette for eller brukt mot undervisning og læring. Høyskolelektor Ann-Hege Lorvik Waterhouse (u.d.) skriver på sin blogg at dokumentasjon går til å bli pedagogisk dokumentasjon når den blir brukt til dialog og refleksjoner rundt læringsprosesser både med barna, i personalgruppa og med foresatte, og når man aktivt bruker dokumentasjonen til å videreutvikle læringsprosessen. Gjennom egenvurdering og kameratvurdering kan læreren tilrettelegge for dialog om læring, styrke elevenes begrepsapparat og øke forståelsen for hva som kjennetegner god kvalitet. Når elevens kompetanse i vurdering øker, kan også det bidra til å lette lærerens arbeidsbyrde. Gjennom selv å få bedømme andres tekster og i tillegg få eget arbeid vurdert av andre, får elevene utviklet sin egen vurderingskompetanse. Det er nyttig å ha innsikt i eget arbeids styrker og svakheter, men også å kunne se andres arbeid og i forhold til dette være en konstruktiv kritiker. I en wiki er det mulighet for elevene å opprette egne rom hvor de kan samle sin faglige portefølje, noe som gir en god pedagogisk dokumentasjon. Det er enkelt å finne ut hvem som har skrevet hva, og slik har man en god oversikt over det hver enkelt har bidratt med. Wiki gir dessuten en god mulighet for å drive med prosessorientert skriving. Dette bygger på at læring skjer i sammenheng med både skriving og dialog (Harboe, 2010: s.90-94). Det er også et poeng at skriveprosessen blir delt opp i flere ulike faser, fra fra førskriving som går på samling av tanker og ideer, til førsteutkast, omskrivinger og ferdig publisering. Tanken er at det er hele skriveprosessen, fra start til slutt, som skal bidra til læring (Skjelbred, 2006: 27). Når man i en wiki hele tiden kan endre teksten, og gå tilbake og se hva man har endret, samtidig som teksten publiseres, så er dette mye i tråd med tanken bak prosessorientert skriving, og dette er også i tråd med pedagogisk dokumentasjon.

=Avslutning=

Wiki kan være et hjelpemiddel til å nå andre mål, og ikke et mål i seg når en har lært seg å beherske det tekniske. En må se mulighetene til å bruke Wiki for å støtte oppunder det læringsarbeidet elevene skal gjøre i de enkelte fag. Brukt som et av flere redskaper i læringsarbeidet kan en wiki gi erfaring med å publisere for et reelt publikum. Å skrive for flere enn læreren kan styrke motivasjonen for innhold og utforming, og birda til at fokus på tekstproduksjon og virkemidler bli viktig for eleven. Kunnskapsløftet vektlegger fem grunnleggende ferdighetene: lese, uttrykke seg muntlig og skriftlig, regne og digitale ferdigheter. Ved å benytte seg av verktøy som wiki, får en dekket noen av disse og hovedmålene i læreplanen for digital opplæringen på en naturlig og integrert måte. Bruk av wiki er som vi har sett på også i tråd med det konstruktivistiske læringsynet. Ved å ta i bruk wiki i skolen åpner det seg nye muligheter for samarbeid, uavhengig av tid og sted. Vi ser mulighetene for samarbeid på tvers av skoler og landegrenser. Men det er viktig å tenke på at innhold og opplysninger som legges ut må ha en kvalitet som tåler at "verden" kan beskue den, og at kilder krediteres. Bruk av wiki krever at læreren er bevisst både muligheter og utfordringer, og at elevene får nødvendig opplæring og veiledning i digital kompetanse.

=Kilder=

Bjarnø, V., Giæver, T.H., Johannesen, M. og Øgrim, L. (2008). //Didiktikk. Digital kompetanse i praktisk undervisning.// 2.utg. 2009. Bergen: Fagbokforlaget.

Harboe, L. (2008) //Norskboka.no// 2.utg 2010. Oslo: Universitetsforlaget.

Imsen, G. (2005). //Elevenes verden. Innføring i pedagogisk psykologi.// 4. utg. Oslo: Universitetsforlaget.

Lillemyr, F. (2004). //Lek - opplevelse - læring i barnehage og skole.// 2. utg. Oslo: Universitetsforlaget.

Richardson, W. (2010). //Blogs, Wikis, Podcasts, and Other Powerful Web Tools for Classrooms.// California: Corwin Press. Skjelbred, D. (2006) //Elevens tekst Et utgangspunkt for skriveopplæring.// Oslo: Cappelen Akademisk Forlag. Store norske leksikon (2011). I//nformasjonskompetanse.// Hentet 21.april 2013 fra []

Utdanningsdirektoratet (2006). //Kunnskapsløftet, grunnleggende ferdigheter.// Hentet 21.april 2013 fra []

Waterhouse, A-H. L (u.d.) //Pedagogisk dokumentasjon - en vei til refleksjon, dialog og ny praksis.// Hentet 21. april 2013 fra [] = =